Tracy Chevalier, Remarkable Creatures

Copyright © Tracy Chevalier, 2009

All rights reserved

© 2010, 2017 by Editura POLIROM, pentru traducerea în limba română

www.polirom.ro

Editura POLIROM

Iaşi, B-dul Carol I nr. 4; P.O. BOX 266, 700506

Bucureşti, Splaiul Unirii nr. 6, bl. B3A, sc. 1, et. 1;

sector 4, 040031, O.P. 53

ISBN ePub: 978-973-46-6196-1

ISBN PDF: 978-973-46-6197-8

ISBN print: 978-973-46-7121-2

Coperta: Carmen Parii

Pe copertă: Peder Severin Krøyer (1851-1909), O seară de vară pe plaja sudică din Skagen, 1893

Această carte în format digital (e-book) este protejată prin copyright şi este destinată exclusiv utilizării ei în scop privat pe dispozitivul de citire pe care a fost descărcată. Orice altă utilizare, incluzând împrumutul sau schimbul, reproducerea integrală sau parţială, multiplicarea, închirierea, punerea la dispoziţia publică, inclusiv prin internet sau prin reţele de calculatoare, stocarea permanentă sau temporară pe dispozitive sau sisteme cu posibilitatea recuperării informaţiei, altele decât cele pe care a fost descărcată, revânzarea sau comercializarea sub orice formă, precum şi alte fapte similare săvârşite fără permisiunea scrisă a deţinătorului copyrightului reprezintă o încălcare a legislaţiei cu privire la protecţia proprietăţii intelectuale şi se pedepsesc penal şi/sau civil în conformitate cu legile în vigoare.

Lectura eco - un supererou al lumii moderne!

Versiune digitală realizată în colaborare cu Libris.ro

TRACY CHEVALIER s-a născut în 1962 şi a copilărit în Washington. Părăseşte Statele Unite în 1984, stabilindu-se în Anglia. După ce lucrează câţiva ani ca redactor, obţine masteratul în literatură la University of East England. Debutează în 1997 cu romanul Albastru pur, care s-a bucurat imediat de un succes răsunător. Doi ani mai târziu îi apare Fata cu cercel de perlă, considerat de Publisher’s Weekly „un fenomen editorial“ şi care atinge în scurt timp cifra record de un milion de exemplare. În anul 2000, lanţul de librării Barnes & Noble îi acordă premiul pentru una dintre cele mai bine vândute cărţi în S.U.A. Romanul este recompensat cu premiul cititorilor revistelor People, Time şi Elle. În anul 2001 publică un al treilea roman, Îngeri căzători, frescă a Angliei edwardiene, aflat luni întregi pe lista de bestselleruri din Anglia şi S.U.A. Au urmat apoi, printre altele, Ultima fugară (2013) şi La marginea livezii (2016). Tracy Chevalier a adus un suflu nou romanului de atmosferă, în care reconstituirea istorică îi fascinează pe cititorii de toate gusturile, de la rafinaţi până la adolescenţi.

Această carte este pentru fiul meu, Jacob

1

Altfel decât toate pietrele de pe ţărm

Toată viaţa am fost ca străfulgerată. Însă doar o singură dată fulgerul a fost adevărat. N-ar trebui să-mi aduc aminte de asta, pentru că nu eram decât un prunc în faşă. Și totuşi îmi amintesc. Mă aflam pe un câmp, unde erau cai şi călăreţi care făceau acrobaţii. Apoi a izbucnit furtuna şi o femeie care nu era mama m-a luat în braţe şi m-a dus sub un copac. Cum mă ţinea ea strâns, m-am uitat în sus şi am văzut conturul frunzelor negre pe fundalul cerului alb.

Apoi s-a auzit un zgomot, de parcă toţi copacii se prăbuşeau în jurul meu, şi am văzut o lumină strălucitoare, strălucitoare, ca şi cum m-aş fi uitat la soare. M-a străbătut un curent. Era de parcă aş fi atins un tăciune fierbinte; am simţit miros de carne arsă şi mi-am dat seama că trebuia să doară; cu toate astea, nu m-a durut. Mă simţeam ca un ciorap întors pe dos.

Ceilalţi au început să tragă de mine şi să mă strige, dar eu nu puteam să scot nici un sunet. Am fost purtată în braţe undeva, apoi m-am simţit învăluită în căldură, dar nu era o pătură, ci ceva umed. Știam unde mă aflam pentru că era apă şi eu cunoşteam apa – casa noastră era aproape de mare, o vedeam de la fereastră. Apoi am deschis ochii şi de-atunci simt că nu i-am mai închis.

Fulgerul le-a ucis pe femeia care mă ţinea în braţe şi pe cele două fetiţe care se aflau lângă ea, dar eu am supravieţuit. Se spune că înainte de furtună eram tăcută şi bolnăvicioasă, dar că după aceea am devenit ageră şi plină de viaţă. Nu pot spune dacă aşa este sau nu, dar amintirea acelui fulger încă mă mai străbate ca un fior. E un însemn al clipelor peste măsură de vii din viaţa mea: când am văzut primul craniu de crocodil, pe care l-a găsit Joe, şi când i-am găsit chiar eu restul scheletului; când am descoperit alte dihănii pe plajă; când l-am întâlnit pe colonelul Birch. Alteori simt cum loveşte fulgerul şi mă întreb de ce a venit iar. Uneori nu înţeleg prea bine, dar nu tăgăduiesc ce îmi spune fulgerul, pentru că eu şi fulgerul suntem una. A intrat în mine pe când eram în faşă şi nu a mai ieşit.

De fiecare dată când găsesc o fosilă simt un ecou al fulgerului, o tresărire care-mi spune: „Da, Mary Anning, tu eşti altfel decât toate pietrele de pe ţărm“. De aceea sunt o căutătoare de fosile: ca să simt din nou acea străfulgerare şi acea deosebire, în fiecare zi.